CELEX: 52016PC0607
Language: ro
Date: 2016-09-14
Title: Propunere de DECIZIE A PARLAMENTULUI EUROPEAN ŞI A CONSILIULUI de modificare a Deciziei (UE) 2015/435 privind mobilizarea marjei pentru situații neprevăzute

COMISIA EUROPEANĂ
            Bruxelles, 14.9.2016
            COM(2016) 607 final
            Propunere de
            DECIZIE A PARLAMENTULUI EUROPEAN ŞI A CONSILIULUI
            de modificare a Deciziei (UE) 2015/435 privind mobilizarea marjei pentru situații neprevăzute
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               
                  La 17 decembrie 2014, Parlamentul European și Consiliul au decis să mobilizeze marja pentru situații neprevăzute din 2014 pentru a permite Uniunii să reacționeze la circumstanțele neprevăzute care au apărut după stabilirea pentru prima dată, în februarie 2013, a plafonului de plăți din cadrul financiar multianual (CFM) pentru 2014. De asemenea, au decis să completeze creditele de plată din bugetul general al Uniunii Europene pentru exercițiul financiar 2014, peste plafonul de plăți.
               
               
                  Decizia compensează suma mobilizată aferentă anului 2014 cu marjele plafoanelor de plăți aferente exercițiilor 2018-2020. Proiectul de buget pe 2017 prezintă o marjă mare disponibilă în cadrul plafonului de plăți pentru 2017, în timp ce previziunile până în 2020 prezentate de Comisie în contextul evaluării CFM la jumătatea perioadei
                     1
                   indică o presiune tot mai mare asupra plafoanelor de plăți pentru anii 2018-2020. Prin urmare, Comisia propune modificarea deciziei menționate mai sus, astfel încât suma mobilizată în 2014 să se compenseze cu marjele disponibile în cadrul plafonului de plăți în 2017.
               
               
                  Atunci când au mobilizat marja pentru situații neprevăzute aferentă anului 2014, instituțiile au inclus o sumă de 350 de milioane EUR în decizia de mobilizare, fără ca această sumă să fie compensată, în așteptarea unui acord privind plățile în cazul instrumentelor speciale, și au invitat Comisia să prezinte o propunere în timp util. Previziunile privind plățile la jumătatea perioadei indică faptul că plafoanele de plăți pot fi suficiente dacă se ajunge la un acord prin care să se confirme că creditele de plată aferente instrumentelor speciale se înscriu în buget peste plafoane în același mod ca angajamentele din care acestea provin. Prin urmare, se propune ca această sumă să nu fie compensată. 
               
            
            
               Propunere de
            
            
               DECIZIE A PARLAMENTULUI EUROPEAN ŞI A CONSILIULUI
            
            
               de modificare a Deciziei (UE) 2015/435 privind mobilizarea marjei pentru situații neprevăzute
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene,
            
            
               având în vedere Acordul interinstituțional din 2 decembrie 2013 între Parlamentul European, Consiliu și Comisia privind disciplina bugetară, cooperarea în chestiuni bugetare și buna gestiune financiară
                  2
               , în special punctul 14 al doilea paragraf,
            
            
               având în vedere propunerea Comisiei Europene,
            
            
               întrucât:
            
            
               (1)Articolul 13 din Regulamentul (UE, Euratom) nr. 1311/2013 al Consiliului
                  3
                a stabilit o marjă pentru situații neprevăzute de până la 0,03 % din venitul național brut al Uniunii.
            
            
               (2)În conformitate cu articolul 6 din Regulamentul (UE, Euratom) nr. 1311/2013, Comisia a calculat valoarea absolută a marjei pentru situații neprevăzute pentru exercițiul 2014
                  4
               .
            
            
               (3)Prin Decizia (UE) 2015/435
                  5
               , Parlamentul European și Consiliul au mobilizat marja pentru situații neprevăzute din 2014 pentru a permite finanțarea peste plafonul de plăți de 3 168 233 715 EUR. În mobilizarea marjei pentru situații neprevăzute a fost inclusă suma de 350 de milioane EUR sub formă de credite de plată, în așteptarea unui acord privind tratamentul plăților aferente instrumentelor speciale. Instituțiile au hotărât să se compenseze suma de 2 818 233 715 EUR cu marja pentru perioada 2018-2020 și să invite Comisia să prezinte în timp util o propunere privind suma rămasă de 350 de milioane EUR.
            
            
               (4)Creditele de plată legate de utilizarea instrumentelor speciale sunt înscrise în buget peste plafoanele relevante de plăți ale cadrului financiar multianual. În consecință, este suficientă mobilizarea unei sume totale de 2 818 233 715 EUR sub formă de credite de plată din cadrul marjei pentru situații neprevăzute din 2014, fără a fi nevoie să se includă și să se compenseze suma suplimentară de 350 de milioane EUR.
            
            
               (5)Conform previziunilor pe termen mediu privind plățile, prezentate în contextul evaluării la jumătatea perioadei, este de așteptat ca plafoanele anuale de plăți pentru perioada 2018-2020 să fie supuse unor presiuni.
            
            
               (6)Proiectul de buget pentru exercițiul 2017 arată o marjă sub plafonul de plăți de 9,6 miliarde EUR, care permite compensarea integrală a sumei mobilizate în 2014.
            
         
         
            
               (7)Decizia (UE) 2015/435 ar trebui modificată în consecință,
            
            
               ADOPTĂ PREZENTA DECIZIE: 
            
            
               Articolul 1
            
            
               Decizia (UE) 2015/435 se modifică după cum urmează:
            
            
               (1)
                     Articolul 1 se înlocuiește cu următorul text:
            
            
               „Articolul 1 
            
            
               În cadrul bugetului general al Uniunii Europene pentru exercițiul financiar 2014, se mobilizează suma de 2 818 233 715 EUR sub formă de credite de plată din marja pentru situații neprevăzute, peste plafonul de plăți al cadrului financiar multianual.”;
            
            
            
               (2)
                     Articolul 2 se înlocuiește cu următorul text:
            
            
               „Articolul 2
            
            
               Suma de 2 818 233 715 EUR se compensează cu marja plafonului de plăți pentru exercițiul financiar 2017.”.
            
            
               Articolul 2
            
            
               Prezenta decizie intră în vigoare la data publicării în Jurnalul Oficial al Uniunii Europene.
            
            
               Adoptată la Bruxelles,
            
            
               
                  Pentru Parlamentul European,
                        Pentru Consiliu,
               
               
                  Președintele
                        Președintele
               
            
         
         
            
                  
                     (1)
                  COM(2016)603, 14.9.2016. 
               
               
                  
                     (2)
                  JO C 373, 20.12.2013, p. 1.
               
               
                  
                     (3)
                  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).
               
               
                  
                     (4)
                  Comunicarea Comisiei către Consiliu și Parlamentul European din 20 decembrie 2013 privind ajustarea tehnică a cadrului financiar pentru 2014 în funcție de evoluțiile VNB [COM(2013) 928].
               
               
                  
                     (5)
                  Decizia (UE) 2015/435 a Parlamentului European și a Consiliului din 17 decembrie 2014 privind mobilizarea marjei pentru situații neprevăzute (JO L 72, 17.3.2015, p. 4).